ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ όσον αφορά την κατάσταση εφαρμογής του κανονισμού (EK) αριθ. 723/97 του Συμβουλίου για την υλοποίηση προγραμμάτων δράσης των κρατών μελών στο τομέα των ελέγχων των δαπανών του ΕΓΤΠΕ, τμήμα "εγγυήσεων", για την περίοδο 1997-2000

ΠΕΡΙΕΧΟΜΕΝΟ

1. Εισαγωγή

2. Προγράμματα που υλοποιήθηκαν από τα κράτη μέλη από το 1997 έως το 2000

3. Ποσά που καταβλήθηκαν στα κράτη μέλη από το 1997 έως το 2000

4. Αριθμός ελεγκτών που προσλήφθηκαν ή αναδιατάχθηκαν 9

5. Οργανωμένα επιμορφωτικά προγράμματα

6. Έλεγχοι που πραγματοποιήθηκαν από τα κράτη μέλη

7. Αναγκαιότητα χρηματοδοτικής συμμετοχής της Κοινότητας

8. Συμπεράσματα για την περίοδο 1997-2000

9. Συγχρηματοδοτούμενα προγράμματα το 2001

10. Πρόταση της Επιτροπής

11. Παραρτήματα I, Iα, II, IIα, III και IIIα

1. Εισαγωγή

Ο κανονισμός (EK) αριθ. 723/97 του Συμβουλίου της 22ας Απριλίου 1997 έχει ως στόχο να ενθαρρύνει τα κράτη μέλη να ενισχύσουν τους ελέγχους των δαπανών του ΕΓΤΠΕ, τμήμα "εγγυήσεων", προσφέροντας χρηματοδοτική ενίσχυση για την εφαρμογή των προγραμμάτων στον τομέα των ελέγχων. Τα εν λόγω προγράμματα πρέπει να περιλαμβάνουν ενέργειες που έχουν ως στόχο να τροποποιήσουν και να βελτιώσουν τις διαρθρώσεις ελέγχου ή της αποτελεσματικότητας δράσης τους.

Η εφαρμογή των προγραμμάτων ελέγχου περιορίζεται σε μέτρα ελέγχου που απαιτούνται από την κοινοτική νομοθεσία που άρχισε να ισχύει μετά τις 15 Οκτωβρίου 1996. Οι δραστηριότητες τίθενται σε εφαρμογή μέσω χρηματοδοτικής συμμετοχής που χορηγείται στις εθνικές διοικήσεις και το ποσοστό των οποίων περιορίζεται στο 50% των επιλέξιμων δαπανών. Η χρηματοδοτική συμμετοχή της Κοινότητας χορηγείται ανά ημερολογιακό έτος, για περίοδο πέντε διαδοχικών ετών, αρχής γενομένης από το έτος 1997.

Ο κανονισμός καθορίζει τις κατηγορίες δαπανών που επιλέγονται για κοινοτική συγχρηματοδότηση : τα έξοδα έναρξης της λειτουργίας που αφορούν τη δημιουργία ή την αναδιοργάνωση των υπηρεσιών ελέγχου, συμπεριλαμβανομένης της πρόσληψης και της επαναδιάθεσης των υπαλλήλων των επιφορτισμένων με τους ελέγχους, της μετακίνησής τους, της αγοράς ή της ενοικίασης του υλικού και του εξοπλισμού που απαιτείται για την εκτέλεση των ελέγχων, της διοργάνωσης επιμορφωτικών και ενημερωτικών προγραμμάτων καθώς και κάθε άλλης κατάλληλης πρωτοβουλίας η οποία θα συμβάλλει στην ενίσχυση της αποτελεσματικότητας των ελέγχων.

Το άρθρο 7 του κανονισμού (EK) αριθ. 723/97 ορίζει ότι "μετά την πάροδο του πέμπτου έτους, η Επιτροπή θα υποβάλει στο Συμβούλιο τα αποτελέσματα της εφαρμογής του παρόντος κανονισμού, με βάση τις εκθέσεις αξιολόγησης που συντάσσουν τα κράτη μέλη ...". Ωστόσο, κατά τη συνεδρίαση της Ειδικής Επιτροπής Γεωργίας της 18ης Σεπτεμβρίου 2000 και ενόψει μιας ενδεχόμενης παράτασης της περιόδου χορήγησης της χρηματοδοτικής συμμετοχής της Κοινότητας, η πλειοψηφία των κρατών μελών ζήτησε από την Επιτροπή να μελετήσει τα αποτελέσματα της εφαρμογής του παρόντος κανονισμού από το 1997 έως το 2000. Για το σκοπό αυτό, διαβιβάστηκε στα κράτη μέλη τον Οκτώβριο του 2000 ένα ερωτηματολόγιο αξιολόγησης. Τα κύρια συμπεράσματα που εξάγονται από τις απαντήσεις σ´αυτό το ερωτηματολόγιο περιλαμβάνονται στην παρούσα έκθεση.

2. Προγράμματα που υλοποιήθηκαν από τα κράτη μέλη από το 1997 έως το 2000

Βέλγιο

Πρόγραμμα Sanitel στο πλαίσιο του κανονισμού (EK) αριθ. 820/97 του Συμβουλίου : το Sanitel είναι ένα σύστημα πληροφορικής που στοχεύει στην αυτόματη διαχείριση του μόνιμου αρχείου των βοοειδών λαμβάνοντας υπόψη τις εισόδους και εξόδους τους για κάθε κοπάδι. Το πρόγραμμα ολοκληρώνεται σε τέσσερα έτη από το 1997 έως το 2000. Πρέπει να τονιστεί εδώ ότι ο κανονισμός (EK) αριθ. 820/97 του Συμβουλίου θεσπίζει σύστημα αναγνώρισης και καταγραφής των βοοειδών, το οποίο θα πρέπει να αρχίσει να εφαρμόζεται από την 1η Ιανουαρίου 2000.

Δανία

Δημιουργία της εθνικής βάσης δεδομένων για την αναγνώριση και καταγραφή των βοοειδών στο πλαίσιο του κανονισμού (EK) αριθ. 820/97 του Συμβουλίου. Το πρόγραμμα αυτό συγχρηματοδοτήθηκε το 1997. Η Δανία δεν υπέβαλε πρόγραμμα κατά τη διάρκεια των ετών 1998, 1999 και 2000.

Γερμανία

- Πρόγραμμα δράσης "WEBDOC - Τεχνικό σύστημα πληροφόρησης" (έτη 1997 και 1998) που αφορά τη θέση στη διάθεση των Lδnder, στο πλαίσιο του κανονισμού (EK) αριθ. 820/97 του Συμβουλίου, ενός μέσου ανακοίνωσης και πληροφόρησης διαθέσιμου στο internet/intranet. Το κράτος μέλος θεωρεί ότι ένα τέτοιο μέσο είναι απαραίτητο για τους ελέγχους των δαπανών του ΕΓΤΠΕ, τμήμα "εγγυήσεων",

- Πρόγραμμα δράσης του Land Baden-Wόrttemberg (έτη 1998 και 1999), στον τομέα των ελέγχων των δαπανών του ΕΓΤΠΕ, τμήμα εγγυήσεων, στο πλαίσιο της κοινής οργάνωσης αγοράς οπωροκηπευτικών (κανονισμός (EK) αριθ. 2200/96),

- Πρόγραμμα δράσης του ομοσπονδιακού Land του Thόringen (έτη 1998 και 1999) στον τομέα των ελέγχων, όσον αφορά την εφαρμογή της κοινής οργάνωσης αγοράς στον τομέα των οπωροκηπευτικών (κανονισμός (EK) αριθ. 2200/96),

- Πρόγραμμα (έτη 1998 και 1999) σχετικά με τη δημιουργία συστήματος εγγυήσεως καταγωγής και πληροφόρησης για τα ζώα. Το πρόγραμμα αυτό προκύπτει από τον κανονισμό (EK) αριθ. 820/97, δυνάμει του οποίου τα κράτη μέλη υποχρεούνται να καταστήσουν λειτουργική μια εθνική ηλεκτρονική βάση δεδομένων για την αναγνώριση και την καταγραφή των βοοειδών,

- Πρόγραμμα (έτος 2000) που έχει ως στόχο τη θέσπιση ενιαίων τεχνικών προτύπων για τον εξορθολογισμό της εφαρμογής και της διαχείρισης των μέτρων ενίσχυσης από τους οργανισμούς πληρωμής στον τομέα του ΕΓΤΠΕ, τμήμα "εγγυήσεων".

Ελλάδα

- Πρόγραμμα δράσης (έτη 1998 και 1999) για την ενίσχυση των εθνικών ελέγχων όσον αφορά τις ομάδες παραγωγών στον τομέα των οπωροκηπευτικών, κατ´εφαρμογή του κανονισμού (EK) αριθ. 2200/96 του Συμβουλίου. Η επέκταση του ισχύοντος δικτύου πληροφορικής της ΔΙΔΑΓΕΠ προβλέπεται κατά τρόπο ώστε να εξασφαλιστεί η ηλεκτρονική παρακολούθηση των ομάδων παραγωγών και να βελτιωθεί τοιουτοτρόπως η αποτελεσματικότητα των ελέγχων,

- Πρόγραμμα (έτος 2000) για την πρόσληψη υπαλλήλων που θα είναι επιφορτισμένοι με τους ελέγχους που προβλέπονται από την νέα κοινή οργάνωση οπωροκηπευτικών σύμφωνα με τους κανονισμούς (EK) αριθ. 2200/96, (EK) αριθ. 2201/96 και (EK) αριθ. 2202/96.

Ισπανία

Δημιουργία εθνικής βάσης δεδομένων για την αναγνώριση και καταγραφή των βοοειδών (έτη 1997 έως 2000) δυνάμει του κανονισμού (EK) αριθ. 820/97 του Συμβουλίου.

Γαλλία

Δημιουργία εθνικής βάσης δεδομένων για την αναγνώριση και καταγραφή των βοοειδών (έτη 1997 έως 2000) δυνάμει του κανονισμού (EK) αριθ. 820/97 του Συμβουλίου.

Ιρλανδία

Δημιουργία εθνικής βάσης δεδομένων για την αναγνώριση και καταγραφή των βοοειδών (έτη 1997 έως 2000) δυνάμει του κανονισμού (EK) αριθ. 820/97 του Συμβουλίου.

Ιταλία

Δημιουργία εθνικής βάσης δεδομένων για την αναγνώριση και καταγραφή των βοοειδών (έτη 1997 έως 1999) δυνάμει του κανονισμού (EK) αριθ. 820/97 του Συμβουλίου.

Λουξεμβούργο

Για να εξασφαλιστεί η καλύτερη αναγνώριση των βοοειδών και μια βελτιωμένη καταγραφή των κινήσεών τους όπως απαιτείται από τον κανονισμό (EK) αριθ. 820/97, το Λουξεμβούργο υιοθετεί το σύστημα Sanitel που συστάθηκε από το Βέλγιο (έτη 1997 έως 2000).

Κάτω Χώρες

Πρόγραμμα δράσεων για το 1997, 1998 και 1999, όσον αφορά τη βελτίωση της ανακοίνωσης του συστήματος αναγνώρισης και καταγραφής των βοοειδών, μεταξύ των σφαγείων, των κέντρων εξαγωγής, της αγοράς ζώων και των κέντρων κατανομής. Το σχέδιο και ιδίως οι προσαρμογές στο επίπεδο της ηλεκτρονικής βάσης δεδομένων, έχει ως σκοπό να πληροί τις απαιτήσεις του κανονισμού (EK) αριθ. 820/97.

Πορτογαλία

Πρόγραμμα (έτη 1999 και 2000) εφαρμογής ενός εθνικού συστήματος αναγνώρισης και καταγραφής των βοοειδών σύμφωνα με τις απαιτήσεις που καθορίζονται στον κανονισμό (EK) αριθ. 820/97.

Αυστρία

Πρόγραμμα (έτη 1999 και 2000) εφαρμογής ενός εθνικού συστήματος αναγνώρισης και καταγραφής των βοοειδών σύμφωνα με τις απαιτήσεις που καθορίζονται στον κανονισμό (EK) αριθ. 820/97.

Ηνωμένο Βασίλειο

- Πρόγραμμα (έτη 1997 και 1998) εφαρμογής ενός εθνικού συστήματος αναγνώρισης και καταγραφής των βοοειδών σύμφωνα με τις απαιτήσεις που καθορίζονται στον κανονισμό (EK) αριθ. 820/97,

- Δημιουργία, σε επίπεδο πληροφορικής και σε τεχνικό επίπεδο, ενός νέου κριτηρίου για την ανάλυση των κινδύνων, λαμβάνοντας υπόψη την απουσία ελέγχων όσον αφορά την αναγνώριση των βοοειδών (έτος 2000).

Φινλανδία

Πρόγραμμα δράσης (έτη 1997 έως 2000) σχετικά με την επανοργάνωση των ελέγχων του τομέα βοοειδών, μέσω βελτίωσης του συστήματος αναγνώρισης και καταγραφής των βοοειδών σύμφωνα με τις απαιτήσεις που καθορίζονται στον κανονισμό (EK) αριθ. 820/97.

Σουηδία

- Πρόγραμμα (έτη 1997 και 1998) εφαρμογής ενός εθνικού συστήματος αναγνώρισης και καταγραφής των βοοειδών σύμφωνα με τις απαιτήσεις που καθορίζονται στον κανονισμό (EK) αριθ. 820/97,

- Πρόγραμμα δημιουργίας (έτος 2000) ενός μητρώου χοιροειδών σύμφωνα με την οδηγία 97/12/ΕΚ του Συμβουλίου περί προβλημάτων υγειονομικού ελέγχου του τομέα των ενδοκοινοτικών συναλλαγών βοοειδών και χοιροειδών.

3. Ποσά που καταβλήθηκαν στα κράτη μέλη από το 1997 έως το 2000

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Φαίνεται ότι δύο χώρες επωφελήθηκαν περισσότερο από την κοινοτική συγχρηματοδότηση : η Ισπανία (22,6% της συνολικής συγχρηματοδότησης) και η Γαλλία (20,1%). Έξι χώρες βρίσκονται στο επίπεδο του 1% : Δανία, Λουξεμβούργο, Κάτω Χώρες, Αυστρία, Φινλανδία και Σουηδία.

Στους πίνακες στο παράρτημα [1] οι δαπάνες κατανέμονται σε έξι κεφάλαια :

[1] Η Ιταλία δεν απάντησε στο ερωτηματολόγιο αξιολόγησης. Σύμφωνα με τα δεδομένα του έτους 2000, οι πληροφορίες που παρέχουν τα κράτη μέλη είναι πολύ ανομοιογενείς : είτε δεν είναι πλήρεις, είτε δεν μπορούν να συγκριθούν μεταξύ τους (ορισμένες χώρες ανακοίνωσαν στην Επιτροπή τις δαπάνες που καταβλήθηκαν κατά την ημερομηνία του ερωτηματολογίου, άλλες πραγματοποίησαν πρόβλεψη για όλο το έτος 2000). Για τους λόγους αυτούς, ο πίνακας των δεδομένων 2000 δεν υπάρχει στο παράρτημα..

- δημιουργία ή επανοργάνωση των υπηρεσιών ελέγχου,

- πρόσληψη ή αναδιάταξη των ελεγκτών,

- αγορά ή ενοικίαση ηλεκτρονικού εξοπλισμού,

- αγορά ή ενοικίαση κλασικού εξοπλισμού,

- οργάνωση επιμορφωτικών ή ενημερωτικών προγραμμάτων για τους ελεγκτές,

- άλλα μέσα που προορίζονται να αυξήσουν την αποτελεσματικότητα των ελέγχων.

Τα τρία έτη 1997, 1998 και 1999, φαίνεται ότι συνολικές δαπάνες των προγραμμάτων ανέρχονται σε 74 208 974 ευρώ, εκ των οποίων τα 41 356 708 ευρώ μόνο για το κεφάλαιο "Αγορά ή ενοικίαση ηλεκτρονικού εξοπλισμού". Πρόκειται επομένως για τις πιο σημαντικές δαπάνες. Οι δαπάνες αυτές αφορούν κυρίως τους μικροϋπολογιστές, τα λογισμικά και τους εκτυπωτές, καθώς και την ανάπτυξη νέων προγραμμάτων πληροφορικής και την ενημέρωση υφιστάμενων προγραμμάτων πληροφορικής.

4. Αριθμός ελεγκτών που προσλήφθηκαν ή αναδιατάχθηκαν

>ΘΕΣΗ ΠIΝΑΚΑ>

Όσον αφορά τις δαπάνες, για το σύνολο των δεκαπέντε κρατών μελών, οι δαπάνες για την "Πρόσληψη/Αναδιάταξη" ήταν :

- μηδενικές για το 1997,

- αντιπροσώπευαν 1% των συνολικών δαπανών το 1998,

- αντιπροσώπευαν 2% των συνολικών δαπανών το 1999.

Με άλλα λόγια οι δαπάνες αυτές ήταν οριακές. Εξάλλου, οι δαπάνες για την "Δημιουργία ή αναδιοργάνωση των υπηρεσιών ελέγχου" αντιπροσώπευαν 11% των συνολικών δαπανών των ετών 1997 έως 1999.

5. Οργανωμένα επιμορφωτικά προγράμματα

Η Ιρλανδία οργάνωσε διάφορα επιμορφωτικά προγράμματα που χρηματοδοτήθηκαν εξ ολοκλήρου από τον εθνικό προϋπολογισμό.

Η Γαλλία οργάνωσε επιμορφωτικά μαθήματα για τους κανόνες, τη μεθοδολογία και τις διαδικασίες ελέγχου καθώς και για τους κανονισμούς και τη νομοθεσία σχετικά με τη γεωργία (δεν υπάρχουν λεπτομέρειες για κάθε ένα από τα έτη. δεν αναφέρεται ο αριθμός των συμμετεχόντων).

Βέλγιο

Το 1997, στο πλαίσιο των προσαρμογών της Sanitel στις νέες ευρωπαϊκές οδηγίες, πραγματοποιήθηκε ένα επιμορφωτικό πρόγραμμα για τις τεχνικές ηλεκτρονικών μέσων : έλαβαν μέρος 20 κτηνίατροι επιθεωρητές και 30 αστυκτηνίατροι.

Γερμανία

- Τεχνικές ηλεκτρονικών μέσων : 6 συμμετέχοντες το 98 και 10 το 1999,

- Κανονισμοί και νομοθεσίες σχετικά με την γεωργία : 2 συμμετέχοντες το 1998 και 2 συμμετέχοντες το 1999,

- Άλλα είδη κατάρτισης : 4 συμμετέχοντες το 1997, 14 το 1998 και 174 συμμετέχοντες το 1999.

Ελλάδα

Το 1999, οργανώθηκαν 3 επιμορφωτικά προγράμματα :

- Τεχνικές ηλεκτρονικών μέσων : 10 συμμετέχοντες,

- Τεχνικές λογιστικού ελέγχου : 10 συμμετέχοντες,

- Κανονισμοί και νομοθεσία σχετικά με την γεωργία : 10 συμμετέχοντες.

Ισπανία

- Τεχνικές ελέγχου των γεωργικών προϊόντων : 80 συμμετέχοντες το 1998 και 10 συμμετέχοντες το 1999,

- Τεχνικές ηλεκτρονικών μέσων : 2 συμμετέχοντες το 1998 και 30 το 1999,

- Τεχνικές λογιστικού ελέγχου : 16 συμμετέχοντες το 1998 και 27 συμμετέχοντες το 1999,

- Κανόνες, μεθοδολογία και διαδικασίες ελέγχου : 105 συμμετέχοντες το 1998 και 132 το 1999,

- Κανονισμοί και νομοθεσία σχετικά με την γεωργία : 2 συμμετέχοντες το 1998 και 2 συμμετέχοντες το 1999,

- Άλλα είδη κατάρτισης : 180 συμμετέχοντες το 1999.

Πορτογαλία

Το 1999, η Πορτογαλία οργάνωσε δύο επιμορφωτικά μαθήματα : το ένα αφορούσε τους κανόνες, τη μεθοδολογία και τις διαδικασίες ελέγχου (34 συμμετέχοντες) και το άλλο τους κανόνες και την νομοθεσία σχετικά με τη γεωργία ( επίσης 34 συμμετέχοντες).

Αυστρία

- Τεχνικές ελέγχου των γεωργικών προϊόντων (103 συμμετέχοντες το 1998 και 78 συμμετέχοντες το 1999)

- Σεμινάρια για τις τεχνικές διαπραγμάτευσης (34 συμμετέχοντες το 1999).

Φινλανδία

Διάφορα επιμορφωτικά προγράμματα που καλύπτουν τον έλεγχο των γεωργικών προϊόντων, το λογιστικό έλεγχο, τις διαδικασίες ελέγχου και τη γεωργική νομοθεσία οργανώθηκαν το 1998 (90 συμμετέχοντες) και το 1999 (228 συμμετέχοντες).

Για τα τρία έτη 1997, 1998 και 1999, οι δαπάνες κατάρτισης ανέρχονταν σε 1 037 300 ευρώ έναντι 74 208 974 ευρώ των συνολικών δαπανών. Δηλαδή ένα ποσοστό 1%, που είναι πολύ χαμηλό, στο μέτρο που η επιμόρφωση έχει πολύ μεγάλη σημασία προκειμένου να διασφαλιστεί η αποτελεσματικότητα των ελέγχων.

6. Έλεγχοι που πραγματοποιήθηκαν από τα κράτη μέλη

Οι διαθέσιμες πληροφορίες για τον ακριβή αριθμό των ελέγχων που πραγματοποιήθηκαν δεν είναι ομοιογενείς και δεν επιτρέπουν τη θέσπιση στατιστικών σε κοινοτικό επίπεδο. Τα περισσότερα κράτη μέλη δεν έκρυψαν τις δυσκολίες που αντιμετωπίζουν για να υπολογίσουν, με ακριβή τρόπο, τους συμπληρωματικούς ελέγχους που εκτελέστηκαν στο πλαίσιο του κανονισμού (EK) αριθ. 723/97 λόγω της διεξαγωγής ελέγχου εκ μέρους των αρμόδιων υπηρεσιών και σε άλλους τομείς, και του υψηλού αριθμού των εξακριβώσεων που οι εν λόγω υπηρεσίες υποχρεούνται να πραγματοποιούν ετησίως. Ωστόσο, το σύνολο των κρατών μελών που έχουν συμμετάσχει στο ερωτηματολόγιο παραδέχθηκε ότι η εφαρμογή των προγραμμάτων συνέβαλε στην ενίσχυση της αποτελεσματικότητας των ελέγχων ακόμα και αν δεν έχει πραγματοποιηθεί ακριβώς μια ανάλυση κόστους-αποτελεσματικότητας (σε σχέση με το σύνολο των δαπανών που έχουν αναληφθεί, με τις παρατυπίες που έχουν διαπιστωθεί, με τις κυρώσεις που έχουν επιβληθεί, με τον αριθμό των ελέγχων που έχουν πραγματοποιηθεί, με την εξοικονόμηση που έχει πραγματοποιηθεί για τον προϋπολογισμό της Κοινότητας, κλπ).

7. Αναγκαιότητα χρηματοδοτικής συμμετοχής της Κοινότητας

Τα ακόλουθα κράτη μέλη θεωρούν απολύτως απαραίτητη την χρηματοδοτική συμμετοχή της Κοινότητας :

Γερμανία, Κάτω Χώρες, Πορτογαλία και Ελλάδα.

Σε μικρότερο βαθμό, μπορούν να συμπεριληφθούν στον εν λόγω κατάλογο το Βέλγιο, η Ισπανία και η Γαλλία που θεωρούν ότι αν τα προγράμματα χρηματοδοτούνταν μόνο από τον εθνικό προϋπολογισμό, θα είχαν υλοποιηθεί με πολύ μεγαλύτερες δυσκολίες λαμβανομένων υπόψη των προθεσμιών που καθορίζονται από τους κοινοτικούς κανονισμούς.

Τα ακόλουθα κράτη μέλη θεωρούν ότι η χρηματοδοτική συμμετοχή της Κοινότητας δεν είναι τελείως απαραίτητη για την υλοποίηση των προγραμμάτων, τα οποία θα μπορούσαν να ολοκληρωθούν εάν χρηματοδοτούνταν μόνο από τον εθνικό προϋπολογισμό. Πρόκειται για τα ακόλουθα κράτη μέλη :

Αυστρία, Δανία, Φινλανδία, Ιρλανδία, Λουξεμβούργο, Ηνωμένο Βασίλειο και Σουηδία.

Πρέπει να προσθέσουμε ότι, για την Αυστρία, η διαχείριση των προγραμμάτων στο πλαίσιο του κανονισμού (EK) αριθ. 723/97 είναι πολύ χρονοβόρα. Η Σουηδία, από την πλευρά της, δεν διάκειται ευνοϊκώς στον εν λόγω κανονισμό και θεωρεί ότι η κοινοτική συγχρηματοδότηση των υποχρεωτικών μέτρων συμβάλλει στη δημιουργία ανώφελης "γραφειοκρατίας", τόσο στα κράτη μέλη όσο και στην Επιτροπή. Τέλος πρέπει να υπενθυμιστεί ότι η Ιταλία δεν απάντησε στο ερωτηματολόγιο, και μπορεί επομένως να θεωρηθεί ότι δεν έχει απόλυτη ανάγκη από τον εν λόγω κανονισμό για την υλοποίηση των προγραμμάτων της.

8. Συμπεράσματα για την περίοδο 1997-2000

Περισσότερο από το ήμισυ των συνολικών δαπανών των προγραμμάτων για τα έτη 1997 έως 1999 (56% ακριβώς) αφορούσε την αγορά ή τη μίσθωση ηλεκτρονικού εξοπλισμού και τη δημιουργία μεγάλων συστημάτων πληροφορικής, ιδίως στο πλαίσιο της εφαρμογής της εθνικής βάσης δεδομένων για την αναγνώριση και καταγραφή των βοοειδών που απαιτείται από τον κανονισμό (EK) αριθ. 820/97. Ο εν λόγω κανονισμός υπήρξε η βάση για τα περισσότερα από τα προγράμματα που συγχρηματοδοτήθηκαν από το 1997 έως το 2000. Περίπου μόνο 1% των δαπανών αφορούσε την κατάρτιση παρόλο που αυτή παίζει πολύ σημαντικό ρόλο στην διασφάλιση της αποτελεσματικότητας των ελέγχων και 11% διατέθηκε για την "δημιουργία ή αναδιοργάνωση των υπηρεσιών ελέγχου".

Τέσσερα κράτη μέλη δήλωσαν σαφώς ότι η κοινοτική συγχρηματοδότηση ήταν απολύτως απαραίτητη για την εφαρμογή των προγραμμάτων τους : η Γερμανία, οι Κάτω Χώρες, η Πορτογαλία και η Ελλάδα. Οι άλλες χώρες, είτε δεν διάκεινται ευνοϊκώς στην παράταση του κανονισμού (ΕΚ) αριθ. 723/97 (Σουηδία) είτε θεωρούν ότι τα προγράμματά τους θα είχαν υλοποιηθεί ακόμα και εάν χρηματοδοτούνταν μόνο από τον εθνικό προϋπολογισμό : Αυστρία, Δανία, Φινλανδία, Ιρλανδία, Λουξεμβούργο και Ηνωμένο Βασίλειο. Η κοινή θέση του Βελγίου, της Γαλλίας και της Ισπανίας είναι λιγότερο ξεκάθαρη στο μέτρο που οι εν λόγω χώρες θεωρούν ότι εάν τα προγράμματα χρηματοδοτούνταν μόνο από τον εθνικό προϋπολογισμό, θα είχαν υλοποιηθεί με περισσότερες δυσκολίες λαμβανομένων υπόψη των προθεσμιών που καθορίζονται από τους κοινοτικούς κανονισμούς. Όλα όμως τα κράτη μέλη που απάντησαν στο ερωτηματολόγιο, παραδέχθηκαν ότι η εφαρμογή των προγραμμάτων συνετέλεσε στην ενίσχυση της αποτελεσματικότητας των ελέγχων παρόλο που δεν ήταν σε θέση να υποστηρίξουν την άποψη αυτή με μια ανάλυση κόστους - αποτελεσματικότητας των συγχρηματοδοτούμενων ενεργειών.

9. Συγχρηματοδοτούμενα προγράμματα το 2001

Για το σύνολο των κρατών μελών, η κοινοτική συγχρηματοδότηση για το έτος 2001 ανέρχεται σε 12 500 781 ευρώ, εκ των οποίων 10 668 780 ευρώ (δηλαδή 85% του συνόλου) για τα μέτρα σχετικά με την εφαρμογή ενός συστήματος γεωγραφικών πληροφοριών και ψηφιακής ορθοφωτογράφισης στο πλαίσιο του ολοκληρωμένου συστήματος διαχείρισης και ελέγχου [2]. Για το σκοπό αυτό, στις 18 Απριλίου 2000, οι υπηρεσίες της Επιτροπής κάλεσαν τα κράτη μέλη να λάβουν υπόψη τους στα προγράμματά τους για το έτος 2001 τις νέες υποχρεώσεις που θα απορρέουν από τους υπό συζήτηση κανονισμούς και των οποίων η έγκριση θα πραγματοποιούνταν μετά την προθεσμία εισαγωγής των προγραμμάτων που καθορίστηκε στις 31 Μαίου 2000 [3]. Μόνο η Γερμανία, η Αυστρία και η Γαλλία έλαβαν υπόψη τους τις νέες υποχρεώσεις και μπόρεσαν, επομένως, να επωφεληθούν της συγχρηματοδότησης για τα μέτρα σχετικά με το σύστημα γεωγραφικών πληροφοριών και ψηφιακής ορθοφωτογράφισης για το έτος 2001. στο τέλος του έτους 2001 λήγει ο κανονισμός (EK) αριθ. 723/97. Για τα εν λόγω μέτρα, η Γερμανία έλαβε συγχρηματοδότηση 9 321 802 ευρώ, η Γαλλία 549 121 ευρώ και η Αυστρία 797 857 ευρώ. Δεν έγινε το ίδιο και με τα άλλα κράτη μέλη τα οποία δεν μπόρεσαν να υποβάλουν παρόμοια μέτρα εντός των προθεσμιών.

[2] Κανονισμός (ΕΚ) αριθ. 1593/2000 του Συμβουλίου της 17ης Ιουλίου 2000 για την τροποποίηση του κανονισμού (ΕΟΚ) αριθ. 3508/92 για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικής ενίσχυσης.

[3] Είναι η περίπτωση του κανονισμού (ΕΚ) αριθ. 1593/2000, που ήταν υπό συζήτηση πριν από τις 31 Μαίου 2000 και εγκρίθηκε μόνο τον Ιούλιο του 2000. Το ίδιο για τον κανονισμό (ΕΚ) αριθ. 1760/2000 που εγκρίθηκε επίσης τον Ιούλιο του 2000.

Τα υπόλοιπα προγράμματα αφορούν τα μέτρα που έχουν ως στόχο να θεσπίσουν ενιαία εθνικά πρότυπα ενόψει του εξορθολογισμού της εφαρμογής και της διαχείρισης των μέτρων ενίσχυσης για τους οργανισμούς πληρωμής στον τομέα του ΕΓΤΠΕ, τμήμα "εγγυήσεων" (Γερμανία), το πρόγραμμα πρόσληψης νέων ελεγκτών στο πλαίσιο του κανονισμού (EK) αριθ. 1621/1999 [4] (Ελλάδα) και το πρόγραμμα των τροποποιήσεων του συστήματος πληροφορικής ώστε να τεθεί σε εφαρμογή μία διάταξη του κανονισμού (EK) αριθ. 1750/1999 σχετικά με την ενίσχυση στην αγροτική ανάπτυξη από το ΕΓΤΠΕ (Ηνωμένο Βασίλειο). Εξάλλου, η Δανία, οι Κάτω Χώρες και η Ιταλία δεν υπέβαλαν πρόγραμμα για το έτος 2001.

[4] Ο κανονισμός (ΕΚ) αριθ. 1621/1999 αφορά την ενίσχυση για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδας.

10. Πρόταση της Επιτροπής

Η αναγκαιότητα της προστασίας των κοινοτικών οικονομικών συμφερόντων μέσω εκσυγχρονισμού, ενίσχυσης και προσαρμογής των διαρθρώσεων ελέγχου στον τομέα των δαπανών του ΕΓΤΠΕ, τμήμα εγγυήσεων, οδήγησε την Επιτροπή στην πρόταση παράτασης του κανονισμού (EK) αριθ. 723/97. Εξάλλου, όλα τα κράτη μέλη που απάντησαν στο ερωτηματολόγιο παραδέχθηκαν ότι η εφαρμογή των προγραμμάτων συνέβαλε στην ενίσχυση της αποτελεσματικότητας των ελέγχων παρόλο που δεν μπόρεσαν να στηρίξουν την άποψη αυτή με ανάλυση κόστους - αποτελεσματικότητας των συγχρηματοδοτούμενων ενεργειών.

Εξάλλου, για την εφαρμογή ενός συστήματος γεωγραφικών πληροφοριών και ψηφιακής ορθοφωτογράφισης στο πλαίσιο του ολοκληρωμένου συστήματος διαχείρισης και ελέγχου απαιτείται από τα κράτη μέλη σημαντική χρηματοδοτική προσπάθεια. Το χρηματοδοτικό κόστος του μέτρου, για το σύνολο των κρατών μελών ανέρχεται σε περίπου 116 εκατ. ευρώ. Η προθεσμία που έχει καθορίσει η Κοινότητα για την εφαρμογή του είναι η 1η Ιανουαρίου 2005.

Μέχρι σήμερα, μόνο τρία κράτη μέλη (Γερμανία, Αυστρία και Γαλλία) έλαβαν κοινοτικά κεφάλαια για την εφαρμογή ενός συστήματος γεωγραφικών πληροφοριών και ψηφιακής ορθοφωτογράφισης. Η Επιτροπή έχει την άποψη ότι μια παράταση της κοινοτικής συγχρηματοδότησης για το 2002 θα ήταν, αφενός, πιο δίκαιη όσον αφορά τα κράτη μέλη που δεν έχουν λάβει κοινοτικά κεφάλαια για τέτοιου είδους μέτρα και, αφετέρου, θα συνέβαλε στην τήρηση της προθεσμίας της 1ης Ιανουαρίου 2005.

Η συνολική επίπτωση, στον προϋπολογισμό της Ένωσης, από την παράταση του κανονισμού (ΕΚ) αριθ. 723/97 για ένα συμπληρωματικό έτος, ανέρχεται σε 15 εκατ. ευρώ προς εγγραφή στην θέση του προϋπολογισμού B1-3602.

Παράρτημα I

1997 σε εθνικό νόμισμα

>ΘΕΣΗ ΠIΝΑΚΑ>

Παράρτημα Ι α

ΚΑΝΟΝΙΣΜΟΣ (ΕΚ) ΑΡΙΘ. 723/97 ΤΟΥ ΣΥΜΒΟΥΛΙΟΥ - Ερωτηματολόγιο αξιολόγησης

1997 σε ευρώ

>ΘΕΣΗ ΠIΝΑΚΑ>

Παράρτημα II

1998 σε εθνικό νόμισμα

>ΘΕΣΗ ΠIΝΑΚΑ>

Παράρτημα II α

ΚΑΝΟΝΙΣΜΟΣ (ΕΚ) ΑΡΙΘ. 723/97 ΤΟΥ ΣΥΜΒΟΥΛΙΟΥ - Ερωτηματολόγιο αξιολόγησης

1998 σε ευρώ

>ΘΕΣΗ ΠIΝΑΚΑ>

Παράρτημα III

1999 σε εθνικό νόμισμα

>ΘΕΣΗ ΠIΝΑΚΑ>

Παράρτημα III α

ΚΑΝΟΝΙΣΜΟΣ (ΕΚ) ΑΡΙΘ. 723/97 ΤΟΥ ΣΥΜΒΟΥΛΙΟΥ - Ερωτηματολόγιο αξιολόγησης

1999 σε ευρώ

>ΘΕΣΗ ΠIΝΑΚΑ>